পোশাক পরিবর্তনের ঘোষণাটা ক’দিন আগেই হয়েছিল, এ বার কি তবে নীতিতে পরিবর্তন আনার পথে হাঁটছে আরএসএস? অন্তত সঙ্ঘের যুগ্ম সম্পাদক দত্তাত্রেয় হোসাবালের কথায় তারই ইঙ্গিত মিলল। বুধবার একটি ইভেন্টে তিনি সবাইকে চমকে দিয়ে সমকামীদের আইনি অধিকারের পক্ষে সওয়াল করলেন। বললেন ‘‘যতক্ষণ না অন্য কারও জীবনে কোনও সমস্যা তৈরি করছে তত ক্ষণ সমকামীতাকে অপরাধ বলে গণ্য করার কোনও মানেই হয় না।’’  এর সঙ্গেই তিনি জুড়লেন ‘‘যৌন পছন্দ একেবারেই কারও ব্যক্তিগত বিষয়। প্রত্যেকেরই অধিকার আছে এ বিষয়ে নিজের পছন্দের পথ বেছে নেওয়ার। আরএসএস কারও ব্যক্তিগত বিষয়ে মোটেই নাক গলায় না। আমরা এই নিয়ে কোনও আলোচনাই করি না, করতে পছন্দও করি না।’’ ভারতের আইন এখনও সমকামিতা ‘অস্বাভাবিক’ আচরণ হিসেবে গণ্য করে। আইপিসি-র ৩৭৭ ধারা অনুযায়ী সমকামী যৌনতা এখনও এ দেশে অপরাধ। ধরা পড়লে সর্বাধিক ১০ বছর পর্যন্ত জেলও হতে পারে। সারা পৃথিবীর বিভিন্ন দেশের মত এ দেশেও সমকামিতাকে অপরাধ মুক্ত করার দাবিতে বেশ কিছুদিন ধরেই আন্দোলন চলছে। ২০০৯ সালে দিল্লি হাইকোর্ট এক ঐতিহাসিক রায়ে সম্মতিক্রমে সমকামী সম্পর্ককে মান্যতা দেয়। এই রায়ের বিরোধিতা করে সুপ্রিমকোর্টে বহু আবেদন জমা পড়ে। প্রাথমিক ভাবে দিল্লি হাইকোর্টের রায়ের বিরোধিতা করলেও শীর্ষ আদালত ২০১২ সালে জানায় ব্যক্তিগত স্তরে পরিণত বয়স্কদের যৌন জীবনকে অপরাধের আওতাভুক্ত করার আইন ব্রিটিশ আমলের। দিল্লি হাইকোর্টের রায়ের বিরুদ্ধে আর কোনও আবেদন গ্রহণের সিদ্ধান্তও নেওয়া হয়। কিন্তু থেকে যায় আইনটা। আইন বদলের সিদ্ধান্তটা পার্লামেন্টের উপরই ছেড়ে দেয় অ্যাপেক্স কোর্ট।